  Майя Бывальцева 100 сюрслэсь ӧжыт улӥсьёсын каръёсын, ёрос центръёсын но ёросъёсын выль кинозалъёс усьтонъя федерал программае Удмуртия азьланяз но пыриськыны малпа. 25-тӥ коньывуонэ со сярысь вераз элькунысь лулчеберетъя но туризмъя министр Владимир Соловьёв. «Ми пыриськимы, но вормисьёс пӧлы ӧм шеде. Россиысь лулчеберетъя министр оскытӥз, та ӵектос азьланьтэмын луоз шуыса. Ми кылем арняе вераськимы, мон малпасько, пичи каръёсын, бадӟым муниципал кылдытэтъёсын но ёрос центръёсын ми озьы ик пыриськомы», — вераз Владимир Соловьёв. Тодэ вайытом, таяз арын федерал программая выль кинозал усьтӥськиз Эграын. Со 250 интылы чакламын. Сое лэсьтыны Удмуртия Кунысь кинематографилы мер но экономика ласянь юрттонъя фондысь 5 миллион манет басьтӥз. «Мон Эграе ветлӥ. Куаралэн ӟечлыкез туж умой, возьматонлэн ӟечлыкез туж умой. Умой но небыт пуконъёс. Малпасько, калык отчы ветлоз. Возьматонэ потӥсь кинофильмъёсты федерал центр сётэ. Ваньзэ Москваын чаклало», — ватсаз Владимир Соловьёв. Программалэн куронэзъя, 50 процентэз возьматоно фильмъёс Россиын лэсьтэмын луыны кулэ. Тегъёс: Лулчеберет Эгра кино Удмуртия ВладимирСоловьёв  